Kokkuvõte Euroopa Andmekaitseinspektori arvamusest ettepaneku kohta muuta nõukogu direktiivi 2011/16/EL, mis käsitleb maksustamisalast halduskoostööd

Arvamuse täistekst inglise, prantsuse ja saksa keeles on Euroopa Andmekaitseinspektori veebilehel www.edps.europa.eu

(2021/C 96/09)

Käesolevas arvamuses, mis anti välja vastavalt määruse (EL) 2018/1725 artikli 42 lõikele 1, esitab Euroopa Andmekaitseinspektor soovitused, kuidas vähendada mõju, mida avaldab eraelu puutumatuse põhiõigusele ja isikuandmete kaitsele komisjoni seadusandlik ettepanek muuta direktiivi 2011/16/EL maksustamisalase halduskoostöö kohta. Soovituste eesmärk on tagada vastavus kohaldatavale andmekaitse õigusraamistikule, seadmata samas ohtu maksudest kõrvalehoidmise vastase võitluse haldusmeetmete efektiivsust ja tõhusust.

Kuigi Euroopa Andmekaitseinspektor tunnistab, et maksukuulekus on avalikku huvi pakkuv oluline eesmärk, nõuab ta siiski, et sellise eesmärgi saavutamise ning eraelu puutumatuse ja isikuandmete kaitse vahel leitaks õige tasakaal. Sellega seoses kutsub ta üles pöörama erilist tähelepanu lõimitud ja vaikimisi andmekaitse, võimalikult väheste andmete kogumise ja andmete täpsuse põhimõtete rakendamisele riikide maksuhaldurite automaatses teabevahetuses.

Maksustamisalase halduskoostöö turvalise keskliidese juhtimisega seoses rõhutab Euroopa Andmekaitseinspektor, et komisjon peab tagama vastavuse määruse (EL) 2018/1725 kohastele andmetöötluse turvalisuse sätetele, võttes aluseks eelkõige Euroopa Andmekaitseinspektori suunised isikuandmete kaitse kohta ELi institutsioonide IT-juhtimisel ja -haldamisel. Lisaks leiab Euroopa Andmekaitseinspektor, et komisjoni osa määruse (EL) 2018/1725 kohases turvalise keskliidese haldamises tuleb täpsemalt selgitada, arvestades eriti võimalikke edasisi kokkuleppeid liikmesriikidega ja süsteemi raames pakutava tehnilise ja logistilise toe tegelikke aspekte.

Euroopa Andmekaitseinspektor rõhutab ka, et määruse (EL) 2018/1725 artikli 42 lõike 1 alusel eeldatavasti konsulteeritakse temaga enne, kui komisjon võtab vastu rakendusaktid, milles määratletakse halduskokkulepe, et tagada tehniline ja logistiline tugi turvalisele keskliidesele, mille kaudu liikmesriigid suhtlevad direktiivi 2011/16/EL kohaseid tüüpvorme kasutades.

Samuti tuletab andmekaitseinspektor meelde, et määruse (EL) 2018/1725 kohase pädeva järelevalveasutusena võib Euroopa Andmekaitseinspektor teha järelpäringuid seoses turvalise keskliidese võimalike uuendustega ja laiemalt seoses sellega, mis mõju on komisjonil maksustamisalase halduskoostöö raames tehtavates töötlemistoimingutes.

1. SISSEJUHATUS JA TAUST

1. Euroopa Komisjon konsulteeris 2. septembril Euroopa Andmekaitseinspektoriga seoses 15. juulil 2020 vastuvõetud nõukogu direktiivi ettepanekuga, millega muudetakse direktiivi 2011/16/EL maksustamisalase halduskoostöö kohta (edaspidi „ettepanek“). Konsulteerimine toimus määruse (EL) 2018/1725 artikli 42 kohaselt.

2. Varem, s.o 29. aprillil 2020 ja 5. mail 2020, esitati Euroopa Andmekaitseinspektorile ettepaneku kavandid. Euroopa Andmekaitseinspektor väljendab heameelt selle üle, et komisjonil on võimalik konsulteerida temaga poliitikakujundamise varases etapis, et vähendada ettepanekute mõju eraelu puutumatuse ja isikuandmete kaitse põhiõigustele ( 1 ) , ja kutsub üles seda võimalust kasutama.

3. Euroopa Andmekaitseinspektor märgib, et ettepaneku eesmärk on parandada maksudest kõrvalehoidmise vastu võitlemise kehtivat teabevahetuse ja halduskoostöö raamistikku, võttes arvesse otseseid makse ja müüjate kasutatavate digiplatvormide osakaalu suurenemist. Lisaks kehtivate eeskirjade tugevdamisele rõhutatakse ettepanekus, et „ELis [on] vaja laiendada halduskoostööd uutele valdkondadele, et tegeleda majanduse digiteerimisest tulenevate probleemidega ning aidata maksuhalduritel makse paremini [---] koguda ja uute arengusuundumustega sammu pidada“. ( 2 )

4. Euroopa Andmekaitseinspektor tunnustab ettepaneku eesmärke ja eelkõige vajadust käsitleda digiplatvormide haldurite pakutavate teenuste piiriülest mõõdet. Nagu on märgitud ettepaneku põhjenduses 6: „Maksukuulekus ei ole piisaval tasemel ja deklareerimata tulu väärtus on märkimisväärne. Liikmesriikide maksuhalduritel ei ole küllaldaselt teavet, et õigesti hinnata ja kontrollida oma riigis digiplatvormide vahendusel toimunud äritegevusest saadud brutotulu. See on eriti problemaatiline juhul, kui tulu või maksustatav summa liigub teises jurisdiktsioonis asutatud platvormide kaudu.“ ( 3 )

5. Arvamuses keskendutakse ettepaneku asjakohastele aspektidele seoses isikuandmete kaitsega ja antakse pragmaatilist nõu, kuidas minimeerida ettepanekus maksustamise eesmärgil nõutavate isikuandmete töötlemise mõju, säilitades samas kavandatud meetmete tõhususe.

3. JÄRELDUSED

20. Eelnevast lähtudes soovitab Euroopa Andmekaitseinspektor järgmist: — järgida teabevahetuseks loodud ja kasutatavates süsteemides lähenemisviisi, mis austab õigust andmekaitsele, eriti lõimitud ja vaikimisi andmekaitse, võimalikult väheste andmete kogumise ja andmete täpsuse põhimõtteid; — muuta ettepaneku V lisa III jao B osa lõike 2 punkti c nii, et täpsustada paremini aruandluses esitatavaid tuvastamisandmeid, piirates need finantsalaste tuvastamisandmetega; — tagada turvalise keskliidese vastavus määruse (EL) 2018/1725 andmetöötluse turvalisuse sätetele, võttes eelkõige aluseks Euroopa Andmekaitseinspektori suunised isikuandmete kaitse kohta ELi institutsioonide IT-juhtimisel ja -haldamisel; — seoses turvalise keskliidesega vaadata ettepanekus uuesti üle viide komisjoni rollile nn töötlejana (vastavalt direktiivi 2011/16/EL uue artikli 25 lõigetele 2 ja 5, mis lisati ettepaneku artikli 1 lõikega 19, ja ettepaneku põhjenduses 25).

Brüssel, 28. oktoober 2020 Wojciech WIEWIÓROWSKI

(1) Vt määruse (EL) 2018/1725 põhjendus 60: „Kogu liidus andmekaitsenormide järjepidevuse tagamiseks peaks komisjon konsulteerima Euroopa Andmekaitseinspektoriga. Komisjoniga konsulteerimine peaks olema kohustuslik pärast seadusandlike aktide vastuvõtmist või delegeeritud õigusaktide ja rakendusaktide koostamise ajal vastavalt ELi toimimise lepingu artiklites 289, 290 ja 291 sätestatule ning pärast selliste soovituste ja ettepanekute vastuvõtmist, mis on seotud kolmandate riikide ja rahvusvaheliste organisatsioonidega sõlmitavate lepingutega vastavalt ELi toimimise lepingu artiklis 218 sätestatule, kui need mõjutavad õigust isikuandmete kaitsele. Sellistel juhtudel peaks komisjon olema kohustatud konsulteerima Euroopa Andmekaitseinspektoriga, välja arvatud juhul, kui määrusega (EL) 2016/679 on ette nähtud kohustuslik Euroopa Andmekaitseinspektoriga konsulteerimine näiteks kaitse piisavuse otsuste või standardseid ikoone ja sertifitseerimismehhanismide kriteeriume käsitlevate delegeeritud õigusaktide puhul.“

(2) Vt ettepaneku seletuskiri.

(3) Euroopa Andmekaitseinspektor soovib meelde tuletada, et digiplatvormidega seotud maksudest kõrvalehoidmise probleeme, st kaudseid makse, käsitleti Euroopa Andmekaitseinspektori arvamuses 1/2019 kahe seadusandliku ettepaneku kohta käibemaksupettusega võitlemise valdkonnas. See arvamus on avaldatud aadressil https://edps.europa.eu/sites/edp/files/publication/19-03-15_edps_opinion_on_two_legislative_proposals_relating_to_combating_vat_fraud_en.pdf ja Euroopa Andmekaitseinspektor märkis selles muu hulgas järgmist: „Eelkõige juhime tähelepanu sellele, et nende ettepanekute kontekstis ei tohiks töödeldavad andmed olla seotud mitte tarbijatega (maksjad), vaid üksnes veebiettevõtetega (makse saajad). See vähendab ohtu, et teavet kasutatakse muul eesmärgil, näiteks tarbijate ostuharjumuste kindlakstegemiseks. Oleme rahul, et komisjon järgis seda lähenemisviisi, ja soovitame tungivalt liikuda edasi samas suunas kaasseadusandjatega peetavatel läbirääkimistel ettepanekute lõplikuks heakskiitmiseks.“